Qoraqalpog‘iston Respublikasining Mo‘ynoq tumanini kompleks ijtimoiy-iqtisodiy rivojlantirish chora-tadbirlari to‘g‘risida

Qoraqalpog‘iston Respublikasining Mo‘ynoq tumani tabiiy resurslarga boyligi, geografik joylashuvi, yuksak turizm salohiyati, madaniy meros obyektlari va ulkan mehnat resurslari bilan o‘ziga xos xususiyatga ega bo‘lgan hudud hisoblanadi.
 Orol dengizi hududida 5,5 million gektardan ortiq Orolqum sahrosining paydo bo‘lishi, har yili 100 million tonna qum va tuzning atrof-muhitga tarqalishiga qaramasdan aholining barcha qiyinchiliklarni matonat bilan yengib, fojiani omadga, tumanni “Sahro marvaridi”ga aylantirish uchun fidokorona mehnat qilayotgani va vatanparvarligi alohida e’tirofga sazovor.
 O‘tgan davrda Qoraqalpog‘iston Respublikasining Mo‘ynoq tumanini kompleks ijtimoiy-iqtisodiy rivojlantirish, aholiga qulay yashash sharoiti yaratish borasida qator ishlar amalga oshirildi. Jumladan, 2018-yilda 12 mlrd so‘mlik investitsiya loyihalari amalga oshirilishi hisobiga sanoat mahsulotlari ishlab chiqarish hajmini, qishloq xo‘jaligi mahsulotlarini yetishtirishni ko‘paytirishga va asosiy kapitalga kiritilgan investitsiyalar hamda qurilish ishlarining o‘sishiga erishildi.
 Shu bilan birga, Qoraqalpog‘iston Respublikasining Mo‘ynoq tumanini jadal ijtimoiy-iqtisodiy rivojlantirishga to‘siq bo‘layotgan va o‘z yechimini kutayotgan dolzarb muammolar mavjud, xususan:
 birinchidan, tumanning bosh rejasi zamonaviy shaharsozlik talablariga javob bermaydi, bu borada istiqbolda bajarilishi rejalashtirilgan tadbirlar ishlab chiqilmagan;
 ikkinchidan, aholining munosib turmush sharoitini ta’minlashda muhim ahamiyatga ega bo‘lgan suv ta’minoti va kanalizatsiya obyektlari, ijtimoiy soha, madaniyat hamda sport inshootlari yetarli darajada barpo etilmagan, mavjudlarini esa rekonstruksiya qilish va kapital ta’mirlash bo‘yicha zarur choralar ko‘rilmagan;
 uchinchidan, tumanda turizmni yo‘lga qo‘yish va rivojlantirish yuzasidan yetarli darajada chora-tadbirlar amalga oshirilmagan, zarur infratuzilma, jumladan, yo‘l-transport obyektlari va servis xizmatlari talab darajasida yo‘lga qo‘yilmagan;
 to‘rtinchidan, geologiya-qidiruv ishlari tashkil etilmaganligi bois foydali qazilmalarni to‘liq o‘zlashtirish choralari ko‘rilmagan, ushbu sohaga investitsiyalarni jalb etish ishlari amalga oshirilmagan;
 beshinchidan, aholining ijtimoiy hayotida alohida ahamiyatga ega bo‘lgan sog‘liqni saqlash, ta’lim, madaniyat, ijtimoiy xizmat ko‘rsatish, axborot-kommunikatsiya texnologiyalari va boshqa tor sohalardagi ixtisosliklar bo‘yicha malakali mutaxassislar yetarli emas.
 Qoraqalpog‘iston Respublikasining Mo‘ynoq tumanini jadal kompleks ijtimoiy-iqtisodiy rivojlantirish, mavjud tabiiy va mehnat resurslaridan to‘liq hamda samarali foydalanish, tumanda tadbirkorlik faoliyatini yanada qo‘llab-quvvatlash va rag‘batlantirish, bu borada to‘g‘ridan to‘g‘ri chet el investitsiyalarini keng jalb etish, aholi hayot darajasi va sifatini oshirish maqsadida Vazirlar Mahkamasi qaror qiladi:
 1. O‘zbekiston Respublikasi Investitsiyalar bo‘yicha davlat qo‘mitasi, Turizmni rivojlantirish davlat qo‘mitasi, Bosh prokuratura, Innovatsion rivojlanish vazirligi va Qoraqalpog‘iston Respublikasi Vazirlar Kengashining Mo‘ynoq tumanini (keyingi o‘rinlarda tuman deb ataladi) uning geografik joylashuvi va tabiiy iqlim xususiyatlarini inobatga olgan holda innovatsiyalar, texnologiyalar va investitsiyalar markaziga aylantirishni nazarda tutuvchi, barcha zaruriy infratuzilmaga, shu jumladan, innovatsion maktab, sport obyektlari, davolash-profilaktika muassasalari, zamonaviy aeroport, mehmonxona, savdo va ko‘ngilochar dam olish markazlari, “selfi obyekt”lari, optik tolali Internet tarmog‘i, IP-televideniyega ega bo‘lgan zamonaviy shaharcha bunyod etish to‘g‘risidagi takliflariga rozilik berilsin.
 2. Tuman hududida quyidagi asosiy yo‘nalishlar bo‘yicha investitsiya loyihalarining, shu jumladan, davlat-xususiy sheriklik asosida amalga oshirilishi ma’lumot uchun qabul qilinsin:
 qayta tiklanuvchi va muqobil energiya manbalari, shu jumladan, quyosh va shamoldan foydalangan holda elektr energiya ishlab chiqarishni yo‘lga qo‘yish;
 tabiiy qamishzorlardan foydalanish, qurilish materiallari ishlab chiqarishni joriy etish orqali sanoatning yangi yo‘nalishlarini yo‘lga qo‘yish;
 “Safari trassasi”, “Rally Muynak” musobaqalari, xalqaro gastronomik festival, hunarmandlar alleyasi, ziyorat va tibbiy turizm kabi turizmning yangi yo‘nalishlarini tashkil etish hamda rivojlantirish.
 3. Quyidagilar:
 2019 — 2021-yillarda Qoraqalpog‘iston Respublikasining Mo‘ynoq tumanini jadal kompleks ijtimoiy-iqtisodiy rivojlantirish dasturi (keyingi o‘rinlarda Dastur deb ataladi) 1-ilovaga muvofiq;
 2019 — 2021-yillarda Qoraqalpog‘iston Respublikasining Mo‘ynoq tumanida sanoat, xizmat ko‘rsatish va qishloq xo‘jaligi sohalarida amalga oshiriladigan istiqbolli investitsiya loyihalarining manzilli ro‘yxati (keyingi o‘rinlarda manzilli ro‘yxat deb ataladi) 2-ilovaga muvofiq tasdiqlansin.
 Dastur va manzilli ro‘yxatda nazarda tutilgan chora-tadbirlarning o‘z vaqtida hamda sifatli bajarilishini ta’minlash, 2017 — 2021-yillarda Orolbo‘yi mintaqasini rivojlantirish Davlat dasturining amalga oshirilishini muvofiqlashtirish hamda tizimli nazorat qilishni ta’minlash Respublika komissiyasiga (keyingi o‘rinlarda Respublika komissiyasi deb ataladi) yuklansin.
 4. Respublika komissiyasi:
 Dasturda belgilangan chora-tadbirlarni amalga oshirishda ishtirok etuvchi davlat organlari va boshqa tashkilotlar faoliyatini muvofiqlashtirib borsin;
 tumanning ehtiyoji va salohiyatidan (resurs, tabiiy-iqlim va boshqalardan) kelib chiqib, investitsiya kiritish talab etiladigan istiqbolli loyihalar amalga oshirilishini ta’minlasin;
 tumandagi hal etilmagan muammoli masalalarni har oyda kamida ikki marta ko‘rib chiqib, loyihalarni amalga oshirishga to‘sqinlik qilayotgan byurokratik to‘siqlarni bartaraf etsin;
 tumanni kompleks ijtimoiy-iqtisodiy rivojlantirish bo‘yicha amalga oshirilayotgan ishlar to‘g‘risida O‘zbekiston Respublikasi Prezidenti Administratsiyasiga har chorakda axborot kiritib borsin.
 5. Qoraqalpog‘iston Respublikasi Vazirlar Kengashi:
 davlat boshqaruvi organlari, xo‘jalik birlashmalari, tijorat banklari va loyiha tashabbuskorlari bilan birgalikda dasturga va manzilli ro‘yxatga kiritilgan investitsiya loyihalarini amalga oshirishning barcha bosqichlari, shu jumladan, loyihalarni foydalanishga topshirishning aniq muddatlari ko‘rsatilgan tarmoq jadvallarining bir oy muddatda ishlab chiqilishi va tasdiqlanishini ta’minlasin;
 tadbirkorlik subyektlari tomonidan amalga oshirilishi taklif qilinayotgan istiqbolli loyihalarni tezkor ko‘rib chiqish choralarini ko‘rsin, salohiyatli investorlar bilan shaxsan muzokaralar hamda uchrashuvlar o‘tkazsin;
 har oyda kamida ikki marta hududiy davlat organlari va tashkilotlari darajasida hal qilinmagan ijtimoiy-iqtisodiy rivojlantirish bilan bog‘liq muammoli masalalarni, istiqbolli tadbirkorlik tashabbuslari va loyihalarini amalga oshirish bo‘yicha takliflarni Respublika komissiyasiga kiritib borsin;
 tadbirkorlik tashabbuslari va loyihalarini amalga oshirish uchun salohiyatli xorijiy investorlarni, shu jumladan, O‘zbekiston Respublikasining xorijiy davlatlardagi diplomatik vakolatxonalari bilan birgalikda xorijda o‘tkaziladigan xalqaro investitsiya forumlari va konferensiyalarda ishtirok etish orqali jalb etsin.
 Qoraqalpog‘iston Respublikasi Vazirlar Kengashi Raisiga O‘zbekiston Respublikasi Investitsiyalar bo‘yicha davlat qo‘mitasi va tijorat banklari bilan kelishuv asosida, tasdiqlangan loyihalarning qiymati hamda ish o‘rinlari sonidan kam bo‘lmagan holda dasturga va manzilli ro‘yxatga, zaruratga ko‘ra qo‘shimcha va o‘zgartirishlar kiritish huquqi berilsin.
 6. Tumanni kompleks ijtimoiy-iqtisodiy rivojlantirishda O‘zbekiston Respublikasi Bosh prokuraturasi tomonidan quyidagi chora-tadbirlar amalga oshirilishi ma’lumot uchun qabul qilinsin:
 tumanda kichik biznes va xususiy tadbirkorlikni jadal rivojlantirishni har tomonlama qo‘llab-quvvatlash, salohiyatli investorlar, ayniqsa, to‘g‘ridan to‘g‘ri xorijiy investitsiyalarni keng jalb etish, turizmni rivojlantirish, xizmatlar ko‘rsatish hamda servis sohasini yanada kengaytirish, zamonaviy va milliy uslubdagi mehmonxonalar, madaniy obyektlar barpo etilishiga doir loyihalar ijrosini ta’minlash choralarini ko‘rish;
 tumanni kompleks ijtimoiy-iqtisodiy rivojlantirish uchun ajratilgan mablag‘lardan maqsadli va samarali foydalanish, manzilli ro‘yxatda nazarda tutilgan investitsiya loyihalarini to‘liq va o‘z vaqtida ijro etishda investitsiyalarni faol jalb etishga doir qonun hujjatlarining so‘zsiz bajarilishi, qurilish, rekonstruksiya hamda ta’mirlash ishlarining arxitektura, shaharsozlik va boshqa qonun hujjatlariga qat’iy rioya etgan holda amalga oshirilishi yuzasidan nazorat olib borish;
 tumanni kompleks ijtimoiy-iqtisodiy rivojlantirishda aniqlangan fuqarolarning buzilgan huquqlarini tiklash va aybdor shaxslarni javobgarlikka tortish yuzasidan choralar ko‘rish, javobgarlikning muqarrarligi prinsipiga qat’iy rioya etilishini ta’minlash.
 7. Shunday tartib o‘rnatilsinki, unga muvofiq:
 a) 2024-yil 1-yanvarga qadar tumanda davlat ro‘yxatidan o‘tib, unda faoliyat yuritayotgan tadbirkorlik subyektlariga:
 O‘zbekiston Respublikasi Prezidentining “Erkin iqtisodiy zonalar faoliyatini faollashtirish va kengaytirishga doir qo‘shimcha chora-tadbirlar to‘g‘risida” 2016-yil 26-oktabrdagi PF-4853-son Farmonining 3-bandida nazarda tutilgan imtiyozlar tatbiq etiladi, bundan mazkur qaror qabul qilingunga qadar neft va gazni qidirish, burg‘ulash, qayta ishlash, nasoslar qurish hamda ta’mirlash sohasida faoliyat yuritayotgan tashkilotlar mustasno;
 tumandagi dastur va manzilli ro‘yxatda nazarda tutilgan obyektlarni qurish, rekonstruksiya qilish va mukammal ta’mirlashda ishtirok etuvchi tashkilotlarga O‘zbekiston Respublikasi Prezidentining “Alohida muhim ijtimoiy, madaniy va tarixiy ahamiyatga ega bo‘lgan obyektlarni qurish, restavratsiya, rekonstruksiya qilish va mukammal ta’mirlash bo‘yicha qo‘shimcha chora-tadbirlar to‘g‘risida” 2018-yil 10-sentabrdagi F-5361-son farmoyishi 2 va 3-bandlarida nazarda tutilgan imtiyozlar qo‘llaniladi. Bunda mazkur farmoyishning 3-bandidagi imtiyozlar ushbu kichik bandning ikkinchi xatboshisida belgilangan muddatgacha amal qiladi;
 b) manzilli ro‘yxatda nazarda tutilgan sanoat, xizmat ko‘rsatish va qishloq xo‘jaligi sohalari loyihalarini amalga oshirish uchun tijorat banklari kreditlari bo‘yicha foizli xarajatlarning bir qismini qoplash uchun O‘zbekiston Respublikasi Vazirlar Mahkamasi huzuridagi Tadbirkorlik faoliyatini rivojlantirishni qo‘llab-quvvatlash davlat jamg‘armasi tomonidan belgilangan tartibda kompensatsiya beriladi;
 v) O‘zbekiston Respublikasi Davlat geologiya va mineral resurslar qo‘mitasi Investitsiyalar bo‘yicha davlat qo‘mitasi, “O‘zqurilishmateriallari” aksiyadorlik jamiyati va mahalliy davlat hokimiyati organlariga investorlarni jalb etish uchun:
 ikki oy muddatda Qoraqalpog‘iston Respublikasida, shu jumladan tumanda mavjud foydali qazilmalar zaxiralari haqidagi ma’lumotlarni yuboradi;
 tumanda geologiya-qidiruv ishlari natijasida aniqlangan foydali qazilmalar zaxiralari haqidagi ma’lumotlarning har chorakda taqdim etilishini ta’minlaydi;
 g) O‘zbekiston Respublikasi Davlat geologiya va mineral resurslar qo‘mitasi tomonidan tumanda aniqlangan foydali qazilmalar haqidagi ma’lumotlar asosida:
 O‘zbekiston Respublikasi Investitsiyalar bo‘yicha davlat qo‘mitasi investitsiya loyiha pasportlarini tayyorlaydi va muntazam ravishda tumanga to‘g‘ridan to‘g‘ri xorijiy investitsiyalarni jalb etish maqsadida Tashqi ishlar vazirligiga taqdim etadi hamda Investitsiya portaliga joylashtirib boradi;
 O‘zbekiston Respublikasi Tashqi ishlar vazirligi investitsiya loyiha pasportlari asosida xorijiy investitsiyalarni jalb etish choralarini ko‘radi;
 d) tumanda davlat ro‘yxatidan o‘tib, unda faoliyat yuritayotgan chet el investitsiyalari ishtirokidagi korxonalarga dvigatel hajmi 2,4 litrdan kam bo‘lmagan yuqori o‘tish qobiliyatiga ega bo‘lgan olib kirilayotgan transport vositalaridan avtotransport vositalarini ro‘yxatga olish bo‘yicha alohida davlat raqami seriyasini tatbiq etgan holda va ulardan faqat Qoraqalpog‘iston Respublikasi hududida foydalanish sharti bilan boj to‘lovlarini to‘lamasdan foydalanish huquqi beriladi. Bunda ro‘yxatga olinganiga 5 yil bo‘lgan transport vositalarini boj to‘lovlarini to‘lamasdan tasarruf etishga ruxsat beriladi.
 Mazkur bandda nazarda tutilgan bojxona to‘lovlari bo‘yicha imtiyozlar qo‘llanilgan holda olib kirilayotgan transport vositalaridan maqsadli foydalanilmagan taqdirda (sotish, bepul berib yuborish yoki o‘zgaga berishning boshqa shakli), bojxona imtiyozlari berilishi munosabati bilan to‘lanmagan bojxona to‘lovlari summasi qonunchilik hujjatlarida nazarda tutilgan moliyaviy sanksiyalar qo‘llanilgan holda O‘zbekiston Respublikasi Davlat budjetiga undiriladi;
 e) O‘zbekiston Respublikasi Turizmni rivojlantirish davlat qo‘mitasi tomonidan tumanning sayyohlik salohiyatini targ‘ib qilish bo‘yicha tayyorlangan reklama mahsulotlarini O‘zbekiston milliy teleradiokompaniyasi tizimidagi teleradiokanallarda namoyish etish bepul amalga oshiriladi;
 j) Qoraqalpog‘iston Respublikasi Ekologiya va atrof-muhitni muhofaza qilish qo‘mitasi O‘zbekiston Respublikasi Fanlar akademiyasining ijobiy xulosasi hamda Qoraqalpog‘iston Respublikasi Vazirlar Kengashining roziligi asosida tumanda baliq ovlash xo‘jaliklariga ijaraga berilgan va boshqa tabiiy suv havza uchastkalaridagi mavjud tabiiy qamishzorlardan o‘rib olinishi natijasida atrof tabiiy muhitga, hayvonot olamiga zarar yetkazmaydigan tarzdagi sanoat usulida foydalanish uchun qamishlarni g‘amlashga (to‘plashga) belgilangan tartibda 30 yil muddatga ruxsatnomalar beradi;
 z) dastur va manzilli ro‘yxat doirasida davlat xaridi orqali amalga oshirilayotgan loyihalarga, istisno tariqasida, zarur uskunalar, butlovchi buyumlar va ehtiyot qismlarni xarid qilish bo‘yicha to‘g‘ridan to‘g‘ri shartnomalar tuzishga hamda ularning ekspertiza qilmasdan ro‘yxatga olinishiga ruxsat beriladi;
 i) O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasi “Qishloq qurilish invest” IK MChJ tomonidan qurilishi tugallangan arzon ko‘p kvartirali uylar kadastr hujjatlarini davlat boji, to‘lovlar va boshqa yig‘imlar undirmasdan rasmiylashtirib beradi;
 k) “O‘zbekenergo” aksiyadorlik jamiyati tomonidan bir oy muddatda, istisno tariqasida, tumanda qayta tiklanuvchi va muqobil energiya manbalari, shu jumladan, quyosh va shamoldan foydalangan holda elektr energiya ishlab chiqarish sohasiga to‘g‘ridan to‘g‘ri chet el investitsiyalari kiritayotgan tashkilotlarga elektr energiyasini xarid qilish va ushbu faoliyatni amalga oshirish bilan bog‘liq boshqa zarur sharoitlar yaratilishi ta’minlanadi;
 l) tumanda dasturda nazarda tutilgan obyektlar qurilish-montaj ishlarini loyiha-smeta hujjatlarini ishlab chiqish bilan bir vaqtda amalga oshirishga ruxsat beriladi;
 m) tumanda faoliyat yuritayotgan chorvachilik klasterlariga, istisno tariqasida, yirik qoramol buzoqlarini import qilish sharti bilan o‘z ishlab chiqarishidagi yirik qoramol buzoqlari go‘sht va go‘sht mahsulotlarining 50 foizidan ko‘p bo‘lmagan hajmini eksport qilish huquqi beriladi.
 O‘zbekiston Respublikasi Davlat soliq qo‘mitasi Davlat bojxona qo‘mitasi bilan birgalikda ushbu qaror doirasida bojxona to‘lovlari bo‘yicha imtiyoz qo‘llanilgan holda olib kiriladigan tovarlardan maqsadli foydalanilishi yuzasidan qattiq nazorat o‘rnatiladi.
 8. Tuman hokimiga, istisno tariqasida, 2022-yil 1-yanvarga qadar Qoraqalpog‘iston Respublikasi Vazirlar Kengashi bilan kelishgan holda amalga oshiriladigan quyidagi huquqlar berilsin:
 a) auksion o‘tkazmasdan, investor bilan to‘g‘ridan to‘g‘ri muzokaralar o‘tkazish orqali:
 sug‘orilmaydigan yerlar toifasiga kiradigan yer uchastkalaridan vaqtincha foydalanish huquqini tadbirkorlik va shaharsozlik faoliyati uchun investitsiyaviy va ijtimoiy majburiyatlar belgilagan holda 50 yil muddatga “nol” xarid qiymatida sotish;
 avtomobil yo‘llariga tutash hududlardagi yer uchastkalari, shu jumladan, sug‘oriladigan qishloq xo‘jaligi yerlari toifasiga kiruvchi yer uchastkalaridan doimiy foydalanish huquqini, ularning toifalaridan qat’i nazar va qishloq xo‘jaligi hamda o‘rmon xo‘jaligi ishlab chiqarishi nobudgarchiliklarining o‘rnini qoplashdan ozod etilgan holda, Qoraqalpog‘iston Respublikasi Vazirlar Kengashi tomonidan tasdiqlangan namunaviy loyihalar bo‘yicha yo‘lbo‘yi va turizm infratuzilmasi obyektlarini tashkil etish uchun “nol” xarid qiymatida sotish to‘g‘risida qaror qabul qilish;
 b) xorijiy investor tomonidan qonunchilik hujjatlarida belgilanganidan qo‘shimcha soliq va bojxona imtiyozlari va preferensiyalarini berish talabi qo‘yilmagan taqdirda chet el investitsiyasi ulushi bo‘lgan investitsiya loyihalarini amalga oshirishda chet el investorlari bilan investitsiya shartnomalari tuzish;
 v) moliyalashtirish manbasidan qat’i nazar, tumanda qurilish, rekonstruksiya va kapital ta’mirlash ishlarini amalga oshirish uchun pudrat tashkilotlarini tanlashda eng maqbul takliflarni tanlab olish yo‘li bilan, tanlov savdolarini o‘tkazmasdan pudrat va loyiha tashkilotlarini belgilash.
 9. Tumanni kompleks ijtimoiy-iqtisodiy rivojlantirishda loyihalarni moliyaviy qo‘llab-quvvatlash maqsadida Qoraqalpog‘iston Respublikasi Vazirlar Kengashida Mo‘ynoq tumanini rivojlantirish jamg‘armasi (keyingi o‘rinlarda Jamg‘arma deb ataladi) tashkil etilsin.
 Quyidagilar Jamg‘armani shakllantirish manbalari etib belgilansin:
 O‘zbekiston Respublikasi Davlat budjetining maqsadli mablag‘lari, shu jumladan, markazlashtirilgan investitsiyalar;
 xalqaro moliya institutlari va boshqa xorijiy donorlarning imtiyozli kreditlari (qarzlari);
 Qoraqalpog‘iston Respublikasi budjeti mablag‘lari;
 Qoraqalpog‘iston Respublikasi respublika va Mo‘ynoq tumani budjeti zaxira jamg‘armasi mablag‘lari;
 Qoraqalpog‘iston Respublikasi respublika budjetining qo‘shimcha manbalari;
 jismoniy va yuridik shaxslarning homiylik xayriyalari;
 xayriya jamg‘armalarining grantlari, xorijiy donorlarning mablag‘lari;
 Jamg‘armaning vaqtincha bo‘sh mablag‘larini joylashtirishdan tushadigan daromadlar;
 qonunchilik hujjatlarida taqiqlanmagan boshqa manbalar.
 O‘zbekiston Respublikasi Moliya vazirligi ikki hafta muddatda Jamg‘arma faoliyatini tashkil etish va mablag‘laridan foydalanish to‘g‘risida qaror loyihasini ishlab chiqsin hamda uni tasdiqlash uchun Vazirlar Mahkamasiga kiritsin.
 10. Quyidagilarga shaxsiy javobgarlik yuklansin:
 O‘zbekiston Respublikasi Bosh vazirining o‘rinbosari — moliya vaziri J.A. Qo‘chqorovga — manzilli ro‘yxatdagi investitsiya loyihalarini amalga oshirishda tijorat banklari kreditlari bo‘yicha foizli xarajatlarning bir qismini qoplash uchun beriladigan kompensatsiyalarni taqdim etish maqsadida 30 mlrd so‘m miqdoridagi mablag‘larni 2019-yil 1-fevralga qadar O‘zbekiston Respublikasi Vazirlar Mahkamasi huzuridagi Tadbirkorlik faoliyatini rivojlantirishni qo‘llab-quvvatlash davlat jamg‘armasiga o‘tkazib berish uchun;
 O‘zbekiston Respublikasi Bosh vazirining o‘rinbosari — O‘zbekiston Respublikasi Investitsiyalar bo‘yicha davlat qo‘mitasi raisi S.R. Xolmuradovga — dasturda nazarda tutilgan tadbirlarni moliyalashtirish uchun O‘zbekiston Respublikasining 2019-yilga mo‘ljallangan Investitsiya dasturiga o‘zgartirishlar kiritish to‘g‘risida O‘zbekiston Respublikasining rivojlanish davlat dasturlarini moliyalashtirish jamg‘armasi kuzatuv kengashiga taklif kiritish va manzilli ro‘yxatda belgilangan investitsiya kiritish talab etiladigan loyihalarga salohiyatli chet el investorlari, xalqaro moliya institutlari, hukumat va nohukumat tashkilotlari mablag‘larini jalb qilish ishlarini muvofiqlashtirish uchun;
 Qoraqalpog‘iston Respublikasi Vazirlar Kengashi Raisi Q.R. Sariyevga — dasturda nazarda tutilgan obyektlarni qurish hamda o‘z vaqtida ishga tushirish, shuningdek, investitsiya loyihalarini amalga oshirish yuzasidan barcha zarur tashkiliy chora-tadbirlarni ko‘rish uchun.
 11. Dasturda belgilangan mas’ul vazirlik va idoralar O‘zbekiston Respublikasi Investitsiyalar bo‘yicha davlat qo‘mitasi bilan birgalikda bir oy muddatda:
 O‘zbekiston Respublikasining 2019-yilga mo‘ljallangan Investitsiya dasturida ko‘zda tutilgan loyihalarni dasturda belgilangan O‘zbekiston Respublikasining respublika budjeti va O‘zbekiston Respublikasining rivojlanish davlat dasturlarini moliyalashtirish jamg‘armasi mablag‘lari hisobidan amalga oshiriladigan loyihalar bilan almashtirish yuzasidan qayta ko‘rib chiqsinlar;
 qayta ko‘rib chiqish natijalari bo‘yicha O‘zbekiston Respublikasining rivojlanish davlat dasturlarini moliyalashtirish jamg‘armasi kuzatuv kengashiga taklif kiritsinlar.
 O‘zbekiston Respublikasining rivojlanish davlat dasturlarini moliyalashtirish jamg‘armasi kuzatuv kengashi besh kun muddatda-taqdim etilgan taklif asosida O‘zbekiston Respublikasining 2019-yilga mo‘ljallangan Investitsiya dasturiga tegishli o‘zgartirishlar kiritilishini ta’minlasin.
 12. O‘zbekiston Respublikasi Iqtisodiyot va sanoat vazirligi, “O‘zmetkombinat”, “O‘zqurilishmateriallari” hamda “O‘zneftmahsulot” aksiyadorlik jamiyatlari buyurtmachi hamda loyiha tashkilotlarining asoslangan hisob-kitoblari bo‘yicha qurilish obyektlari uchun, shuningdek, tumandagi muhandislik-transport kommunikatsiyalari hamda infratuzilma obyektlari qurilishi uchun o‘rtacha birja kotirovka narxlarida to‘g‘ridan to‘g‘ri shartnomalarga muvofiq haqini oldindan to‘liq to‘lash sharti bilan metall prokati, sement, qurilishbop oyna va yonilg‘i-moylash materiallari ajratilishini ta’minlasin.
 13. “O‘zbekenergo” va “O‘ztransgaz” aksiyadorlik jamiyatlari Qoraqalpog‘iston Respublikasi Vazirlar Kengashi bilan birgalikda: 
 aholini elektr energiyasi va tabiiy gaz bilan uzluksiz ta’minlash; 
 dastur va manzilli ro‘yxat doirasida amalga oshiriladigan, shu jumladan, investitsiya loyihalari obyektlarigacha, zarurat bo‘lganda, mahalliy budjet mablag‘lari hisobidan tashqi muhandislik kommunikatsiyalarini qurish choralarini ko‘rsinlar.
 14. O‘zbekiston Respublikasi Markaziy bankiga tijorat banklari bilan birgalikda tumanda tijorat banklari filiallari hamda mini-bank kassalarini ochish choralari ko‘rilishini ta’minlash tavsiya etilsin.
 15. “O‘zbekiston temir yo‘llari” aksiyadorlik jamiyati tumanda quriladigan, rekonstruksiya qilinadigan va ta’mirlanadigan obyektlar uchun asosiy qurilish materiallarini (sement, g‘isht, beton plitalar, ohak va inert materiallari) Qo‘ng‘irot temir yo‘l stansiyasiga imtiyozli narxlarda yetkazib bersin.
 16. “O‘ztransgaz” va “O‘zbekenergo” aksiyadorlik jamiyatlari 2019 — 2021-yillarda tumanda quriladigan obyektlar uchun asosiy qurilish materiallari (sement, g‘isht, beton plitalar, ohak) ishlab chiqaruvchi korxonalarga aynan tuman uchun ishlab chiqariladigan mahsulotlar hajmi doirasida ishlatilgan tabiiy gaz va elektr energiya to‘lovlarini, istisno tariqasida, aholiga beriladigan tarifda belgilasin.
 17. O‘zbekiston milliy axborot agentligi, O‘zbekiston milliy teleradiokompaniyasi, vazirlik, idora va tashkilotlarning multimedia markazlari ommaviy axborot vositalarida ushbu qarorning mazmun-mohiyati, shu jumladan zamonaviy shaharchaning qurilishi hamda investitsiya loyihalarini amalga oshirish jarayoniga bag‘ishlangan roliklar, tok-shou, alohida teleko‘rsatuvlar, davra suhbatlari o‘tkazilishi va keng yoritilishini tashkil etsin.
 18. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — “O‘zbekiston temir yo‘llari” AJ boshqaruvi raisi A.J. Ramatov, O‘zbekiston Respublikasi Bosh prokurori O.B. Murodov va Qoraqalpog‘iston Respublikasi Jo‘qorg‘i Kengesi Raisi M.T. Yerniyazov zimmasiga yuklansin.